runetrust/blame-folketinget-dk huggingface dataset:
Keld Albrechtsen (EL), 2002-04-30:
Derfor møder vi frem, ligesom jeg også hører på de andre ordførere i flertallet, med, at vi skal finde en sådan løsning, som sikrer dyrevelfærden også ud fra princippet om nærmeste slagteri, men på en sådan måde, at hvis der er en kontrakt om en leverance, og det er inden for en afstand, som er dyrevelfærdsmæssig forsvarlig, så lad os kigge på, om ikke vi kan få indpasset det i en ordning, som alle kan være tilfredse med.
Jette Gottlieb (EL), 1999-12-02:
Jamen så vil jeg stille hr. Villy Søvndal et spørgsmål, for jeg er netop meget optaget af den konflikt, der ligger i spørgsmålet om børnefamiliernes vilkår og arbejdslivet: Hvis man nu fortolker det vedtagelsesforslag, der foreligger, ikke som et krav om almen deltidsbeskæftigelse, men som et krav om deltidsorlov, hvilket jo ifølge sagens natur kunne opfattes som det samme, ville hr. Villy Søvndal så kunne stemme for det, hvis det var tilfældet?
Lone Møller (S), 2006-02-10:
Lad os komme bort fra talen, for så kan jeg stille et konkret spørgsmål. Hvis vi kigger på de mange alvorlige dødsulykker, der har været, specielt på bygge- og anlægsområdet, vil jeg godt spørge, om De Konservatives ordfører ikke mener, at det også i en handleplan frem til 2010 er vigtigt at kigge på, hvordan vi også kan ramme målgruppen bygherrer og rådgivende og projekterende ingeniører.
Anders Johansson (KF), 2017-05-10:
I forbindelse med afskaffelsen af PSO'en og den aftale, der blev indgået der, blev man enige om at reducere den samfundsøkonomiske uhensigtsmæssige omstilling til biomasse, og da vi er en del af aftalepartierne, står vi selvfølgelig ved, at det er noget, vi skal have kigget på.
Per Clausen (EL), 2006-05-03:
Jeg synes dog alligevel, når man har sådan en diskussion af det her, at det også skal med, at de undersøgelser, der er lavet omkring børn og internet og børn og chat, jo meget klart viser, at der er en lang, lang række positive elementer i det her, og en del af de positive elementer er jo også, at børnene og de unge bruger det her som et frirum, hvor de kommunikerer med jævnaldrende om de ting, de nu synes er interessante, og hvor det måske også er en pointe, at forældrene ikke hele tiden indholdsmæssigt kigger dem over skuldrene.
Rune Lund (EL), 2018-05-22:
Det er også åbenlyst, at vi, hvis det her forslag bliver sendt til afstemning, selvfølgelig vil stemme for det, for det ville være et klart skridt i den rigtige retning, og det ville sende et klart signal om, hvad det er, Folketinget ønsker her, hvis det var, der måtte være flertal for det.
Morten Østergaard (RV), 2008-04-24:
Derfor synes jeg, det ville være stærkt, hvis vi i Folketinget kunne blive enige om det, man kunne kalde en lex Hammerberg, altså en lovgivning, et beslutningsforslag eller andet, som pålagde regeringen at rydde op, sådan at vi kan få en i hvert fald rimelig pletfri rapport fra menneskerettighedskommissæren næste gang, Danmark bliver besøgt.
Søren Egge Rasmussen (EL), 2020-11-26:
Der er nogle kvægavlere, der har belgisk blåhvidtkvæg, som har svært ved at føde en kalv uden kejsersnit, hvilket får de fleste til at stoppe op sige: Nå, men det er da vist kommet lidt for langt ud, og at der har man vist en kødrace, som er så kødfuld, at den ikke engang kan blive født af en ko.
Jørn Dohrmann (DF), 2008-05-08:
Fakta er, at de har fået i milliardvis af kroner ekstra i forhold til 2001, og det er over 30 mia. kr. Hr. Bjarne Laustsen kommer så også ind på økologiloven, altså arbejdsmiljøet, som jeg tror hr. Bjarne Laustsen hentyder til, og der vil jeg bare spørge, hvordan det lige sikrer, at vi får flere økologiske fødevarer ud til f.eks. skolebørnene.
Freddy Dam (V), 2005-01-14:
Når jeg er i tvivl, og det må jeg da sige at jeg er, så hænger det sammen med, at det f.eks. på advokatområdet er et spørgsmål om, hvordan disciplinærsystemet ville virke, og hvordan befolkningen ville være stillet, hvis man giver fuldstændig frit slag for, om folk kan holde sig inden for eller uden for et disciplinærsystem.
Karl H. Bornhøft (SF), 2008-05-23:
Jeg vil så godt spørge ministeren konkret: Når ministeren siger, at de private i visse sammenhænge får 95 pct. af DRG-taksten, er ministeren så også fuldstændig bevidst om, at de hjemregioner, som patienterne kommer fra, får 70 pct., og kan ministeren i den sammenhæng få 70 og 95 til at være lige, og hvordan når ministeren i bekræftende fald frem til det resultat?
Mattias Tesfaye (S), 2023-10-11:
Og så indeholder udspillet også indsatser, som styrker muligheden for, at flere børn kan rummes i den almene undervisning, herunder undervisning i små hold og mere anvendelsesorienteret undervisning, og muligheden for at forkorte skoledagen og anvende ressourcerne til tolærerordninger, holddannelse eller andet, der understøtter indsatser i den almene undervisning.
Troels Ravn (S), 2012-04-13:
Som tidligere nævnt er det rigtige fokus for mig at se, at der er en klokkeklar forskel på, om man som elev er i en klasse med et fleksibelt loft på maksimalt 28 elever eller i en klasse med eksempelvis 35 eller flere elever, og at det har betydning for både kvaliteten af undervisningen og frafaldsproblematikken.
Bjarne Laustsen (S), 2008-12-03:
Vi ved jo, at danske myndigheder end ikke vil tage til Polen og se på, om der rent faktisk er sket det, der bliver påstået i de kontrakter, hvor man handler med varer endda fra en dansk statsskov, som Skov- og Naturstyrelsen har lavet på den danske stats vegne, og man har ikke engang været i stand til at følge op på, om de læssevis af pyntegrønt, der er kørt til udlandet og som følge af reglerne er momsfri, rent faktisk er kørt af sted, men hvor man bare spørger myndighederne: Er det korrekt, at det foregået sådan?
Søren Søndergaard (EL), 2005-01-12:
Der var jo en opgørelse i Information, som viste, at blandt de folk, der havde fået de store ben, de store poster med de mange penge, var der en massiv overvægt af dem, der havde tilkendegivet politisk holdning – det er der folk der ikke har, det skal de have lov til at lade være med – der tilhørte statsministerens parti eller omegnen af det.
Margrete Auken (SF), 2000-02-02:
Jeg vil godt spørge ministeren: Hvis nu ikke regulariteten kan klares, hvis nu DSB har ret, hvis Michael Harris har ret på det punkt dér, hvis lokoførerne har ret, hvis Forbrugerrådet har ret i alt det, de kunne se ved at læse det her igennem, så handler det ikke om, hvad jeg tør med min familie - jeg vil gerne melde mig i harernes rækker i denne her sammenhæng, jeg skal ikke have min familie derned - men hvis nu de andre har ret i, at det giver de store problemer, hvad så?
Søren Espersen (DF), 2017-01-20:
Jeg kvitterer også for imødekommelsen af en lang række af Dansk Folkepartis krav, som hans regering har fulgt op; herunder jo videreførelsen af grænsekontrollen, som har været med til at bremse op for den tøjlesløse indvandring, og som nu i mere end 1 år har været os til gavn og glæde.
Peter Hummelgaard (S), 2021-04-23:
Det er af samme grund, at det både i år og også i de kommende år kommer til at være et centralt beskæftigelsespolitisk mål, som jeg jo som beskæftigelsesminister melder ud via Beskæftigelsesrådet til kommunerne, nemlig at der skal arbejdes for og være et særskilt fokus på, at flere mennesker med handicap skal have en tilknytning til arbejdsmarkedet, hvad enten det er få timer eller mange timer.
Ane Halsboe-Jørgensen (S), 2024-12-10:
Jeg synes, den samlede kontanthjælpsaftale rammer balancerne, hvor vi på den ene side siger, at det kan betale sig at arbejde, og vi indfører ovenikøbet en gulerod, hvor du, hvis du er på mindstesatsen, kan arbejde ved siden af din kontanthjælp uden at blive straffet for det, og samtidig er der en belønning for være i fast arbejde, og der er en belønning for at komme ud og forsørge sig selv i en periode.
Per Stig Møller (KF), 2004-03-31:
Regeringen anmodede derfor som opfølgning på forespørgslen Dansk Institut for Internationale Studier om at udarbejde en opdatering af sin rapport fra 2002 om humanitære interventioner, herunder håndteringen af global terrorisme og spredning af masseødelæggelsesvåben, som jo var blevet langt mere aktuel, end den var i 1999, da min forgænger stillede opgaven.
Rasmus Lund-Nielsen (M), 2023-12-05:
Jeg tror, det handler meget om de forskellige forventninger, som især forældre, men også lærere, har til henholdsvis drenge og piger, hvor der jo er en diskurs, som det hedder med et fint ord, om, at drenge, som det blev nævnt af en anden ordfører, har krudt i bagdelen og piger er gode til at være stillesiddende.
Leila Stockmarr (EL), 2025-12-17:
Og mener ordføreren og ordførerens parti, at Klimarådets rolle skal fastholdes, eller har man, såfremt man mener, at det er okay, at bevillingen falder, nogen idé om, at Klimarådet skal spille en anden rolle, end det gør i dag, for jeg hører ordføreren lægge vægt på, at vi går ind i et implementeringsårti i stedet for måske et reduktionsårti?
Troels Lund Poulsen (V), 2015-01-28:
Har man tænkt sig, at det skal finansieres over de kommende finanslove, som Henning Hyllested fra Enhedslisten sagde i sidste uge, eller kommer der en anden måde at finansiere det manglende provenu på, der skal til, for at man kan realisere Togfonden DK?
Helena Artmann Andresen (LA), 2024-12-13:
Jeg er enig i, at vi skal have nogle stærke fællesskaber, og at der skal være nok uddannede pædagoger i vores dagtilbud, men jeg synes jo, at friheden er, at forældrene har mulighed for at kunne indrette en hverdag, som hænger sammen.
Benny Engelbrecht (S), 2011-01-26:
Der, hvor mistilliden opstår, er naturligvis, når man går uden om det naturlige armslængdeprincip, som er og bør være inden for universitetssektoren, og giver direkte statslige tilskud til forskningsinstitutioner, og det er jo netop det, der er tilfældet med Copenhagen Consensus Center.
Troels Lund Poulsen (V), 2002-04-19:
Til sidst til fru Line Barfod, som siger, at der er ved at tegne sig et nyt alternativt flertal med Enhedslisten og Dansk Folkeparti, vil jeg bare sige, at det, jeg kommenterede, var hr. Bent Bøgsteds brug af ordet totalitære indvandrerkvinder.
Lea Wermelin (S), 2016-10-12:
Men anerkender ministeren ikke, at der kan være områder i Danmark, hvor det er svært at få et arbejde, og hvor de tiltag, som ministeren taler om, ikke nødvendigvis betyder, at der er masser af jobs at få; og at der kan være særlige omstændigheder, f.eks. også på øerne, som gør, at man bare ikke kan få det arbejde?
Kasper Sand Kjær (S), 2021-12-22:
Men det er jo en aftale, som leverer på de fire punkter, Venstre gik til forhandlingerne med, hvis det, hr. Preben Bang Henriksen sagde i Jyllands-Posten i november, står til troende, og som jo leverer på de helt afgørende udfordringer i kriminalforsorgen.
Poul Nødgaard (DF), 2006-04-20:
Men det, det drejer sig om for mig at få fremhævet i dag, også over for fru Pia Gjellerup, så hun virkelig forstår det, er, at der skal skabes og allerede er skabt forhold for de danske kommuner, så man er glad for at have med det kommunale selvstyre at gøre.
Karina Lorentzen Dehnhardt (SF), 2009-04-02:
Det er sådan, at landmændene højst får besøg en gang hvert 20. år af en offentlig dyrlæge, og det er slet ikke tilstrækkeligt, når vi ser på, hvor mange søer der er døde eller blev aflivet i 2008, for slet ikke at tale om alle skuldersårsproblemerne.
Pia Kjærsgaard (DF), 2010-06-02:
Jo, men det, der har været valget for Dansk Folkeparti – og jeg må lige igen forholde mig til det drastiske, som vi synes, det var, hvis man skulle begynde i forhold til overførselsindkomsterne – har været, at det sidste er en gruppe mennesker, som ikke kan gøre noget ved deres egen situation.
Peter Christensen (V), 2008-09-09:
Med henblik på at fremtidssikre den offentlige sektor har regeringen i perioden 2009-2018 afsat midler til Kvalitetsfonden på i alt 50 mia. kr.; i aftalerne med kommunerne og regionerne om økonomien i 2009 er der afsat ekstra 2 mia. kr. til sundhed og de borgernære serviceområder, og vi bruger 53,5 mia. kr. mere på offentlig service, end da regeringen trådte til i 2001.
Henning Hyllested (EL), 2015-03-18:
Er hr. Mike Legarth opmærksom på, at Femernforbindelsen i stor udstrækning kan anses som en transitforbindelse, der vel egentlig først og fremmest har sin berettigelse i forhold til det store svenske erhvervsliv, som har brug for hurtig godstransport til og fra kontinentet, og at man i den forbindelse egentlig godt kan sætte spørgsmålstegn ved, om der er det store behov for en forbindelse fra Danmark til Tyskland?
Helle Sjelle (KF), 2011-03-29:
At forbedre ligestillingen mellem mænd og kvinder i landet kræver, at regeringen og vi folketingspolitikere yder en indsats – ikke ad lovgivningens vej, men vi skal argumentere, overbevise og være parate til at vedtage de nødvendige tiltag, der kan forbedre ligestillingen.
Morten Bødskov (S), 2013-11-28:
Når en ejer eller en registreret bruger vil modtage et bødeforlæg fra politiet, vil man også modtage en vejledning, og vejledningen kan bl.a. omfatte oplysninger om indsigelsesmuligheder, hvordan en fører skal udpeges, hvordan føreren angiver sin erkendelse, hvad der gælder i forhold til påtaleopgivelse, og hvad der gælder i forhold til domstolsbehandling uden et retsmøde.
Bruno Jerup (EL), 1997-11-05:
En lang række elev- og studenterorganisationer lige fra Danmarks Elevorganisation over Folkeskoleelevernes Landsorganisation og Landssammenslutningen af Moderate Studenter til Danske Studerendes Fællesråd har, som andre har nævnt, udgivet en pjece i juli 1997, der hedder »Demokrati i uddannelsessystemet«.
Troels Lund Poulsen (V), 2020-06-03:
Det andet spørgsmål er: Hvad vil man gøre i det tilfælde, at der er virksomheder, der har fået afslag på deres ansøgning om lønkompensation, fordi bekendtgørelsen nu har været gældende ved en fejl, men som skulle have haft det?
Karsten Lauritzen (V), 2021-12-21:
Det fremgår af notatet og oversigt over afstemninger om tab af valgbarhed i tidligere sager fra den 14. december 2021 fra Folketingets Lovsekretariat, at det er foregået tilsvarende i tidligere sager, hvor et folketingsmedlem er blevet idømt ubetinget fængsel, for der har Folketinget, dog med lidt varierende flertal, men typisk meget store flertal, bestemt, at vedkommende ikke var værdig til at sidde i Folketinget længere.
Rasmus Jarlov (KF), 2011-05-05:
Vi mener ikke, at der har været tryk nok på konkurrenceudsættelsen, og vi synes sådan set, det er vores pligt som politikere at lægge nogle gode rammer for, at også private får mulighed for at byde ind på opgaver i det offentlige, for vi mener, at det er vigtigt, at det offentlige ikke lukker sig om sig selv, men at man hele tiden sørger for, at private har mulighed for at byde ind, og hvis de kan løse opgaverne billigere og bedre, end det offentlige selv kan, så skal det være private, der løser opgaverne.
Kristian Jensen (V), 2006-03-30:
Samlet set betyder regeringens skattepolitik, at en typisk faglært arbejderfamilie i ejerbolig i 2006 får en skatte- og afgiftslettelse inklusive skattestoppet på punktafgifter på ca. 18.000 kr. årligt eller næsten 1.500 kr. om måneden.
Louise Schack Elholm (V), 2015-12-04:
Regeringen ønsker sammen med Dansk Folkeparti, Liberal Alliance og Det Konservative Folkeparti at nedsætte bo- og gaveafgiften ved overdragelse af erhvervsvirksomheder til nære familiemedlemmer – det her går meget stærkt – eller erhvervsdrivende fonde fra 15 pct. til 5 pct. i 2020.
Jan E. Jørgensen (V), 2012-04-20:
Og der lever eksempelvis taksationskommissionen i en helt anden verden end den virkelige verden, når man tror, at man ved at tilkende nogen 6.000 kr. i sagsomkostninger gør noget som helst andet end at sætte et lillebitte plaster på et stort, åbent, blødende sår; så lever man altså ikke i den virkelige verden.
Margrethe Vestager (RV), 2004-12-07:
Hvis man står i den situation, at man ikke kan få en praktikplads – det kan der være forskellige grunde til – mener ministeren så, at man efter de regler, som Folketinget er i færd med at gennemføre i øjeblikket, er i målgruppen for en produktionsskole eller ikke er i målgruppen for en produktionsskole?
Kristian Thulesen Dahl (DF), 2000-10-25:
Vil statsministeren så stadig fastholde efter nejet, at Danmark, som regeringen jo sagde op til den 28. september, dermed er en andenrangsnation, er en B-rangsnation i EU-samarbejdet, eller vil regeringen nu aktivt gøre det klart, at man selvfølgelig kan være gode medlemmer af det europæiske samarbejde uden at deltage i alle dele af samarbejdet, som Danmark og den danske befolkning jo har valgt at gøre?
Martin Lidegaard (RV), 2006-05-23:
Det, der er min pointe, er, at de, der altid bliver taberne, hvis man opgiver det multilaterale system, hvis man opgiver organisationer som FN og WTO, er de svageste lande og de svageste ulande; det er de lande, som ikke har nogen jordisk chance for at kæmpe for deres rettigheder, for der er ikke nogen rettigheder at kæmpe for, i den forstand at der ikke er lavet nogen internationale aftaler.
Karen Jespersen (S), 2001-05-16:
Med hensyn til spørgsmålet om bebyggelse og ikkebebyggelse i det åbne land har vi jo så netop diskuteret hele landdistriktsredegørelsen, hvori der ligger seks fokuspunkter, som har til formål at styrke befolkningstallet i landdistrikterne, at fastholde og meget gerne øge befolkningstallet i landdistrikterne.
Ole Sohn (SF), 2002-05-28:
Nu har denne sag selvfølgelig været grundigt behandlet under førstebehandlingen, men jeg synes alligevel, der er grund til lige at hæfte sig ved, at vi står i en situation, hvor to af Folketingets partier har skiftet holdning fra situationen før valget til efter valget, dels Det Konservative Folkeparti, hvis daværende kulturpolitiske ordfører, hr. Brian Mikkelsen, den nuværende kulturminister, under forhandlingen i sidste samling, da vi ændrede ophavsretsloven, gav udtryk for, at med den kopieringsmulighed, der blev af digitale midler, skulle der naturligvis gives en reel kompensation for det tab, kunstnerne ville lide.
Anders Fogh Rasmussen (V), 1999-05-27:
Nu ligger det klart, at såvel den radikale som den socialdemokratiske del af regeringen nu har stillet vælgerne i udsigt, at hvis de to partier fortsætter i regering efter det kommende valg, kan vi komme i en situation, hvor resten af rentefradraget forsvinder, når hele pinsepakken er indfaset.
Elsebeth Gerner Nielsen (RV), 2004-02-25:
Til fru Karen Klint: Det er min opfattelse, at staten i virkeligheden bidrager til tortur af disse kvinder, fordi det selvfølgelig er sådan for disse kvinder, at de ikke tør melde deres mand, for hvis de melder deres mand for vold eller andre former for kriminalitet, så bliver de sendt ud af landet.
Heidi Bank (V), 2022-04-26:
Men det, jeg tror er afgørende vi bliver mere og mere bevidste om, er det her med, at vores ressourcer, vores landarealer, vores havarealer jo ikke er ubegrænsede, og at den måde, vi anvender dem på – om vi bruger dem klogt eller vi bruger dem mindre klogt – har konsekvenser.
Pernille Rosenkrantz-Theil (EL), 2006-10-24:
Hertil kommer et fuldstændig tåbeligt vækstloft, som gør, at kommunerne ikke må bruge de penge, selv om de har dem i kommunerne. All in all er en fuldstændig fjollet overordnet politisk-økonomisk politik årsagen til, at det her lovforslag overhovedet ligger på Folketingets bord i dag.
Helge Adam Møller (KF), 2003-05-08:
Det eneste, jeg godt kunne tænke mig at spørge hr. Kaalund om, er: Kan hr. Kaalund ikke bekræfte, at hvis Danmark, England, Australien og USA havde fulgt den politik og de anbefalinger, som Socialdemokratiet kom med for en måned eller halvanden siden, havde Saddam Hussein stadig været ved magten i dag, om en måned og i meget lang tid?
Jane Heitmann (V), 2019-03-12:
I Venstre ønsker vi, at alle disse mennesker får deres sociale liv tilbage, så de med et høreapparat på eller i øret igen kan deltage i sociale sammenkomster hos familie og venner uden at skulle sætte sig selv udenfor eller blive sat udenfor, simpelt hen fordi man med et hørehandicap ikke kan følge med i samtalen.
Lisbeth Bech Poulsen (SF), 2018-01-16:
Jeg vil gerne høre Konservative, om man kan støtte det forslag fra Dansk Industri, altså at man for at sikre transparens indfører et særligt afsnit i årsrapporten, hvor den valgte risikoprofil bliver fremhævet, netop i forhold til at se, hvilken udvikling der er i Vækstfondens portefølje.
Susanne Clemensen (CD), 1998-04-03:
for, at børn med vanskeligheder, der henvises til disse skoleformer, nu også får de forhold og den undervisning, der forventes, og som de har krav på, også selv om der kan være tale om en af de skoler, som har valgt at fortsætte uden tilskud. For alle de øvrige skoler, der modtager tilskud og aldrig har haft noget at gøre med Tvind eller givet anledning til problemer, mener vi ikke at der sker stramninger, som kan virke generende.
Rikke Hvilshøj (V), 2002-03-20:
Jeg er altså sikker på, at danskerne gerne vil have at vide fra Socialdemokratiet - fordi sådan kan jeg kun høre det - om Socialdemokratiet ikke har tillid til, at borgerne selv kan disponere, selv kan afgøre, hvilken form for hjemmehjælp f.eks. der er bedst for dem, hvilken form for børnepasning der passer deres familie bedst.
Aage Frandsen (SF), 2002-04-16:
Derfor må man sige til Venstres og Det Konservative Folkepartis ordførere, at de to ordførere i højere grad skulle leve op til det at være ung politiker i Folketinget og vise vejen for et politisk parti i stedet for at finde sig i, at det skal være skatteministeren, der skal komme med et forslag.
Gitte Lillelund Bech (V), 2012-01-18:
Jeg synes faktisk, det var et rigtig, rigtig godt svar fra ministeren, og jeg forstår svaret som et ja til det, jeg spurgte om, nemlig om han er klar til at forpligte forsvaret til at sige, at det gælder for en vis procentdel af de almindelige biler.
Jakob Axel Nielsen (KF), 2009-04-15:
Når det er sagt, vil jeg sige, at der aldrig har været så mange ressourcer i sundhedsvæsenet, som der er nu, og de læger, der opererer hjerter og opererer for kræft, er jo ikke de samme, som opererer de ikke livstruende sygdomme som en grå stær eller en hofte eller et knæ.
Bendt Bendtsen (KF), 2003-12-10:
Men der er jeg også nødt til at sige, at det er en aftale, jeg har med Dansk Folkeparti, på de præmisser vi har aftalt med Dansk Folkeparti, og hvis BL, som de har givet til kende i pressen, kun møder op med ultimative krav, så har jeg sagt, at det ikke er måden, man møder op på, hvis man ønsker at være i en dialog med ministeren.
Nikolaj Villumsen (EL), 2013-04-30:
Regeringen kunne jo sagtens sætte sig i spidsen for en gruppe af lande, der var bekymret over ræset mod bunden, og som tog hensyn til minimumsgrænsen, men også tog hensyn til skattebasen; lavede et regelsæt, som man som land kunne tilslutte sig, hvis man havde lyst til at være med.
Peter Skaarup (DF), 1999-04-20:
Vi vil dog samtidig sige, at vi måske synes, at sigtet med forespørgselsdebatten også bør medtage, at det, højesteretsdommen sagde, jo ikke var, at hele loven var i strid med grundloven, men den sagde, at det var forkert, at man satte navne på de skoler, det drejede sig om, og det synes vi at Enhedslisten også i højere grad burde have holdt sig for øje i forbindelse med den debat, der har været på baggrund af det her.
Leif Lahn Jensen (S), 2012-01-27:
Der er jo også en anden ting, der betyder meget, når vi snakker om det med arbejdspladser og det med at få folk i gang, og det er netop uddannelse, altså det med at skabe uddannelse i stedet for at skære ned på uddannelse, som man også har gjort, og så vil jeg igen spørge hr. Joachim B. Olsen:
Majbrit Berlau (EL), 2006-01-27:
Hr. Jeppe Kofod holdt en flot tale, og jeg har egentlig lidt svært ved at forstå, hvad det er, der gør, at man har fremsat sit eget forslag til vedtagelse, for så vidt jeg forstår, tyder alt på, at Socialdemokraterne mener, at infrastrukturen i Palæstina skal genopbygges, at muren skal fjernes, at der skal være mulighed for import og eksport i Palæstina, at der skal skabes en økonomisk og socialt bæredygtig palæstinensisk stat, og at de FN-resolutioner, som er blevet vedtaget, skal overholdes.
Lotte Bundsgaard (S), 2007-01-10:
Jeg gad da egentlig godt vide, om De Konservative og Venstre er enige med hr. Søren Krarup i, at mennesker, der er analfabeter, ikke skal have lov til at få familiesammenføring til Danmark, men det må jeg jo så spørge ordførerne om, når det bliver deres tur.